कहल जा रहल बाटे कि एह माला में 5 करोड़ रूपया से बेसी के नोट रहे। एह मुद्दा पर मंगलवार के लोकसभा में सपा, कांग्रेस, भाजपा आ जदयू के सदस्य मिल के भारी हंगामा कइले सन। विपक्षी दल मायावती के गला में नोटन के माला डाले जाये के मामला में मनी लॉन्ड्रिंग कानून के तहत कारवाई करे के मांग उठावत रहले सन। भारी शोरगुल के कारण सदन के दू बेर स्थगित कइल गइल आ बाद में बैठक 12 अप्रैल तक खातिर कइ दिहल गइल।
लोकसभा के बजट सत्र के पहिला दौर के मंगलवार के अंतिम दिन रहे। दोसरा दौर 12 अप्रैल से शुरू होई, जवन कि 7 मई ले चली। सदन में शून्यकाल के दौरान सपा आ कांग्रेस के सदस्य लोग भी माया के माला के मुद्दा पर जम के हंगामा कइल। सपा प्रमुख मुलायम सिंह यादव आ उनुकरा पार्टी के सांसदन के आ कांग्रेस के जगदम्बिका पाल के ई कहत सुनल गइल कि मायावती के कथित तौर पर नोटन के ई जवन हार पहिरावल गइल बा, ओकर कीमत 10 से 15 करोड़ रूपया के बीच बाटे। भारी शोरगुल के बीच ई लोग माँग कइल कि सरकार एह धन के स्त्रोत के पता लगावे। कांग्रेस एह माला के कीमत 22 करोड बता रहल बिया, ओहिजे कुछ अन्य पार्टी एकर कीमत 60 करोड तक आँक रहल बाटे।
माया बोलवली बैठक
लखनऊ। एही बीचे, उत्तर प्रदेश के मुख्यमंत्री मायावती एहिजा नोट के माला को लेके हो रहल विवाद के बाद राज्य के मंत्रियन अउर बसपा सांसदन के बैठक बुधवार 12 बजे अपना आवास पर बोलवले बाडी। मानल जा रहल बाटे कि मायावती के सोमवार के पार्टी के रैली में पहिरावल नोटन के माला के मामला में बसपा के कई नेता लोग पर कारवाई हो सकेला।
bho_Deva bho_Deva mar_Deva bho_Deva